Előterjesztés Zalakaros Város Önkormányzata Képviselőtestülete 2020. szeptember 17-én tartandó ülésére
Tárgy: Az önkormányzati hulladékgazdálkodási közfeladatról szóló 19/2018. (XII.14.) önkormányzati rendelet felülvizsgálata
Előterjesztést készítette: Torma László aljegyző
Tisztelt Képviselőtestület!
Zalakaros Város Önkormányzat Képviselőtestülete 118/2020. (VII.02.) számú határozatában felhatalmazta a polgármestert, hogy az önkormányzati hulladékgazdálkodási közfeladatról szóló 19/2018. (XII.14.) önkormányzati rendelet módosítását készítse elő az alábbi szabályozási javaslattal:

-
az ürítések számának felülvizsgálata 

-
az önkormányzati rendelet 13. § (1) bekezdésének felülvizsgálata, azaz, amennyiben a közszolgáltatásba bekapcsolt ingatlannak több tulajdonosa van, akkor kinek a nevére kerüljön kiállításra a szolgáltatási számla
A képviselők a július 2-i polgármesteri beszámoló keretében már olvashatták a Nemzeti Hulladékgazdálkodási Koordináló és Vagyonkezelő Zrt. (NHKV Zrt.) állásfoglalását a hulladékszállítási gyakoriság csökkentéséről, melynek lényege, ha a szállítási gyakoriság csökken a jogszabály szerinti heti egyre, akkor a fizetendő közszolgáltatási díj is csökkeni fog. Az NHKV Zrt. állásfoglalását csatoljuk az előterjesztéshez.

Megkerestük a Viridis- Pannónia Nonprofit Kft-t (közszolgáltató) vizsgálja meg az előző és a tárgyévben a május 1. és az október 31. közötti ürítési napokon begyűjtött háztartási hulladék mennyiségeket. A kapott adatok azt mutatták, hogy a heti két ürítési napon közel azonos hulladék mennyiség (egyedül május hónapban marad el a péntek a hétfőtől) került begyűjtésre a hétfői és a pénteki hulladékgyűjtések alkalmával. A közszolgáltató nyilvántartásából kigyűjtött 2019. évben és 2020. 1-6 hónapban begyűjtött hulladékmennyiséget mellékletként csatoljuk az előterjesztéshez.
Megállapítható, hogy összességében a lakosság igénybe veszi mindkét ürítési napot, önmagában az egyik ürítési nap elhagyása - egyéb olyan intézkedések nélkül, amelyek arra irányulnának, hogy a kiesett napon átadott hulladékmennyiségek is „kulturált” módon kerüljenek átadásra- nem megvalósítható.
Zalakaros üdülőváros, speciális helyzetben van, a lakosság egy része szálláshelykiadással is foglalkozik, a nyári időszakban jelentősen megnő a településen tartózkodók száma, ezzel párhuzamosan az általuk termelt hulladék mennyisége is megnövekszik.
Sajnos az a tendencia hazánkban is, hogy egyre inkább nő az illegálisan elhelyezett hulladék mennyisége a települések határában és a szelektív szigeteknél. Ez a probléma településünkön is fennáll. Az ürítés szám esetleges csökkentése félő, hogy további negatív hatással lenne a településen elhagyott hulladékok mennyiségére (jelentősen növekedhet). 

Kértük a közszolgáltatót, mutassa ki, hogy a környező településeken, ahol heti egy alkalommal van szétszállítás, miként alakulnak a közszolgáltatási díjak. Ezt a táblázatot szintén csatoltuk az előterjesztéshez. A táblázatból kiderül, hogy a térségben lakók által fizetett közszolgáltatási díjak hasonló nagyságúak, megállapítható, hogy a zalakarosi ingatlantulajdonosok anyagi terhei közel azonosak a 78 ürítés igénybevételével, mint a környező települések lakóinak terhei, akik heti gyakorisággal adhatják át a hulladékukat a közszolgáltatónak.
Az önkormányzat a kedvező közszolgáltatási díj mellett többféle kedvezményt is biztosít az ingatlanhasználók számára: 
- az önkormányzati hulladékgazdálkodási közfeladatról szóló 19/2018. (XII.14.) önkormányzati rendelet lehetőséget biztosít azon ingatlanhasználók részére, akik 1 vagy 2 fős háztartásban élnek- és a rendszeresített edényük 120 literes űrmértékű és soknak találják a 78 ürítési alkalmat- kisebb űrmértékű edény választására. 60 literes edényt a maximum 1 fős, a 80 literes űrmértékű edényt a maximum 2 fős háztartás választhat. A 60 és a 80 literes edényzet használatának igényléséhez az önkormányzat által kiállított igazolás szükséges. A kisebb űrmértékű edény választásával is csökkenthető a fizetendő közszolgáltatási díj, ráadásul olyan módon, nem az egész településen csökken a szolgáltatás tartalma, hanem tényleg azokon a helyeken van csökkenés, ahol kevesebb hulladék is képződik. Azok számára, akiknek a kisebb edény megvásárlása is jelentős anyagi terhet jelent, szociális rászorultság esetén rendkívüli települési támogatásként is biztosítható az edény megvásárlása.

- a települési támogatás megállapításának, kifizetésének, folyósításának, valamint felhasználása ellenőrzésének szabályairól és a személyes gondoskodást nyújtó ellátásokról szóló 3/2015. (II.26.) önkormányzati rendelet 13/A §-a rendelkezik a hulladékszállítási díjkedvezmény támogatásról. A hulladékszállítási közszolgáltatással érintett ingatlanban, lakóhellyel rendelkező ingatlanhasználó magánszemély kérelme alapján, az egyébként irányadó közszolgáltatási díj 50 %-ának vagy 100 %-ának megfelelő kedvezmény adható a jogosultsági feltételek fennállása esetén. Az önkormányzati rendelet ide vonatkozó szabályozása szintén az előterjesztés mellékletét képezi. 
Az önkormányzat felvetette a közszolgáltatónál, alakítsa ki álláspontját az önkormányzati rendelet 13. § (1) bekezdésének felülvizsgálatáról, azaz, amennyiben a közszolgáltatásba bekapcsolt ingatlannak több tulajdonosa van, akkor kinek a nevére kerüljön kiállításra a szolgáltatási számla. A közszolgáltató válasza szerint a hulladékszállítási közszolgáltatási díj fizetőjének megállapításakor az ingatlan többségi tulajdonosa a hulladékszállítás igénybe vevője és díjfizetője egyben. Egyenlő tulajdonviszonyok esetén, a tulajdoni lapon elsőként szereplő tulajdonos lesz a közszolgáltatás igénybe vevője, de természetesen a tulajdonosok közös akaratukkal ettől eltérően is megállapodhatnak. Ez fogalmazódik meg a jelenleg hatályos önkormányzati szabályozásban is. 
Összegezve az előterjesztés javasolja a képviselőtestület számára a jelenlegi ürítési gyakoriság megtartását, azzal, hogy a jelenlegi kedvezményrendszert fent kívánja tartani, azaz azoknak a háztartásoknak a problémáit egyedileg kívánja kezelni, ahol ténylegesen kevesebb hulladék képződik, és nagy terhet jelent a jelenlegi közszolgáltatási díj kifizetése.
Határozati javaslat:
Zalakaros Város Önkormányzat Képviselőtestülete az önkormányzati hulladékgazdálkodási közfeladatról szóló 19/2018. (XII.14.) önkormányzati rendeletben meghatározott ürítési gyakoriságon nem kíván változtatni, viszont e rendeletben, valamint a települési támogatási rendeletben meghatározott kedvezményrendszert fent kívánja tartani, azaz azoknak a háztartásoknak a problémáit egyedileg kívánja kezelni, ahol ténylegesen kevesebb hulladék képződik, és nagy terhet jelent a jelenlegi közszolgáltatási díj kifizetése.
Határidő: azonnal 

Felelős: Novák Ferenc polgármester

Operatív felelős: Torma László aljegyző

Zalakaros, 2020. augusztus 31.

Novák Ferenc

 polgármester

Humánpolitikai és Ügyrendi Bizottság határozata:

A bizottság javasolja a képviselőtestület számára az előterjesztés szerinti határozati javaslat elfogadását, egyben a bizottság javasolja a képviselőtestület számára az önkormányzati hulladékgazdálkodási közfeladatról szóló 19/2018. (XII.14.) önkormányzati rendelet 13. § (1)-ának hatályon kívül helyezését. 

